CELEX: 52018PC0599
Language: et
Date: 2018-08-20
Title: Ettepanek: NÕUKOGU RAKENDUSOTSUS, mille kohaselt lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a

EUROOPA KOMISJON
            Brüssel,20.8.2018
            COM(2018) 599 final
            2018/0314(NLE)
            Ettepanek:
            NÕUKOGU RAKENDUSOTSUS,
            mille kohaselt lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a 
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ
                  1
                (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Kirjas, mille komisjon registreeris 6. veebruaril 2018, taotles Ungari erandit käibemaksudirektiivi artikli 26 lõike 1 punktist a ning artiklitest 168 ja 168a, millega piirataks käibemaksu mahaarvamise õigust sõiduautode liisimisel. Komisjon teavitas 8. juuni 2018. aasta kirjaga käibemaksudirektiivi artikli 395 lõike 2 kohaselt teisi liikmesriike Ungari taotlusest. Komisjon teatas 11. juuni 2018. aasta kirjaga Ungarile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi artiklites 168 ja 168a on sätestatud, et maksukohustuslasel on õigus arvata maha tasutud käibemaks selliste ostude puhul, mida tehakse maksustatavate tehingute tarbeks. Sama direktiivi artikli 26 lõike 1 punktis a on ette nähtud, et ettevõtte vara hulka kuuluvate kaupade kasutamist isiklikuks tarbeks tuleb käsitada tasu eest teenuste osutamisena, kui nendelt kaupadelt oli käibemaks mahaarvatav. Kõnealuse süsteemi kohaselt on lubatud isikliku kasutuse eest esialgselt mahaarvatud käibemaksu tagastamine. 
            
            
               Ungari maksukohustuslased võivad praegu sõiduauto liisimisel käibemaksu maha arvata selles ulatuses, kuivõrd sõiduautot kasutatakse maksukohustuslase maksustatavaks majandustegevuseks. Maksukohustuslased peavad seega suutma tõendada, mil määral nad kasutavad oma sõiduautosid ettevõtluse eesmärgil. 
            
            
               Ungari väidab, et seda süsteemi on raske kohaldada. Sõidupäevikute pidamine tekitab suure koormuse maksukohustuslastele, kes on kohustatud selliseid päevikuid pidama, ja maksuhalduritele, kes peavad neid kontrollima. Ungari andmete kohaselt on eraviisilist ja tööalast kasutamist sageli raske kindlaks määrata ja dokumenteerida, kui sõiduk on töötaja käsutuses pärast tööd ja vabadel päevadel. Kontrollid on näidanud, et sageli on maksukohustuslaste peetavad sõidupäevikud ebaõiged ja raskesti tõestatavad. 
            
            
               Seepärast taotleb Ungari käibemaksudirektiivi artikli 395 alusel meedet, millega tehakse erand käibemaksudirektiivi artikli 26 lõike 1 punktist a ning artiklitest 168 ja 168a, millega piiratakse õigust arvata maha sõiduautode liisingutest kehtestatud protsendimäär. Samal ajal oleksid ettevõtjad sõidukite isiklikuks tarbeks kasutamist kajastavast arvepidamisest vabastatud. Sellega lihtsustatakse süsteemi kõigi asjaomaste poolte jaoks ning samal ajal takistatakse ebaõigest arvepidamisest tulenevat maksudest kõrvalehoidumist või maksustamise vältimist. 
            
            
               Mahaarvamisõiguse piirangut tuleks kohaldada selliste sõiduautode liisimisel makstud käibemaksu suhtes, mida ei kasutata üksnes ettevõtluse eesmärgil. Meetmega hõlmatud sõiduautod oleksid mootorsõidukid, mis on peamiselt konstrueeritud maksimaalselt üheksa inimese veoks ning mille täismass ei ületa viit tonni. Sõidukid, mis on ette nähtud kaubaveoks, eriotstarbelised sõidukid (nt autolaadurid, tuletõrjeautod, seguautod), kümne või enama kui kümne inimese veoks konstrueeritud sõidukid, traktorid ja haagised ei kuuluks mahaarvamisõiguse piirangu alla ning nende suhtes kohaldataks tavalisi eeskirju. 
            
            
               Ametiautode isiklikuks tarbeks kasutamise hinnangute põhjal leiab Ungari, et keskmine isiklikuks tarbeks kasutamine peaks olema ligikaudu 40–60 %. Ungari sõnul peaks mahaarvamisõiguse piirang olema seega 50 %. 
            
            
               Maksukohustuslased, kes soovivad teha erandi 50 % mahaarvamise piirangust ja arvata maha käibemaksu proportsionaalselt tegeliku ettevõtluse tarbeks kasutamisega, lubatakse seda teha tingimusel, et nad esitavad üksikasjalikud tõendid liisitud sõiduautode ettevõtluse tarbeks kasutamise kohta. 
            
            
               Erandit tuleks kohaldada 1. jaanuarist 2019 kuni 31. detsembrini 2021, et oleks võimalik hinnata, kas 50 % piirang kajastab endiselt õigesti sõiduautode ettevõtluseks ja isiklikuks tarbeks kasutamise üldist jaotust. Pikendamistaotlusele tuleb lisada kohaldatud protsendimäära läbivaatamise aruanne, mis tuleb koos taotlusega saata komisjonile 31. märtsiks 2021. 
            
            
               •Kooskõla poliitikavaldkonnas kehtivate õigusnormidega
            
            
               Sarnaseid erandeid seoses mahaarvamisõigusega on võimaldatud ka teistele liikmesriikidele. 
            
            
               Käibemaksudirektiivi artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni lubatakse liikmesriikidel säilitada 1. jaanuaril 1979 kehtinud erandid. Seepärast kehtivad mitmed senist olukorda säilitavad sätted, millega piiratakse õigust arvata maha sõiduautodega seotud käibemaksu. 
            
            
               
                  Hoolimata varasematest algatustest kehtestada eeskirjad selle kohta, milliste kulukategooriate korral võib mahaarvamisõigust piirata,
                     2
                   on selline erand asjakohane seni, kuni kõnealuseid eeskirju ELi tasandil ühtlustatakse. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               Käibemaksudirektiivi artikkel 395. 
            
            
               •Subsidiaarsus (liidu ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
               
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               
                  Erandi piiratud ulatust arvestades on erimeede kooskõlas taotletava eesmärgiga, st lihtsustada maksude kogumist ja hoida ära teatavat liiki maksudest kõrvalehoidumist või maksustamise vältimist. Võttes arvesse võimalust, et ettevõtted võivad oma kohustisi aladeklareerida, ning koormust, mis maksuhaldurite jaoks tekib läbisõiduandmete kontrollimisega, oleks 50 % piiranguga võimalik lihtsustada käibemaksu kogumist konkreetses sektoris.
               
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Ungari esitatud taotlusel ja käsitleb ainult kõnealust liikmesriiki. 
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada. 
               
            
            
               •Mõju hindamine
            
            
               
                  Ettepaneku eesmärk on lihtsustada maksu kogumise menetlust ja vältida käibemaksust kõrvalehoidumist, seega on selle võimalik mõju positiivne nii ettevõtjatele kui ka haldusasutustele. Ungari käsitab lahendust sobiva meetmena, mis on võrreldav muude kehtinud ja kehtivate eranditega.
               
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUU TEAVE
            
            
               
                  Ettepanek sisaldab aegumisklauslit; erandi kohaldamisaeg lõpeb automaatselt 31. detsembril 2021.
               
            
         
         
            
               
                  Juhul kui Ungari peab ikka veel vajalikuks erandit tegeva meetme pikendamist pärast 2021. aastat, tuleks komisjonile hiljemalt 31. märtsiks 2021 esitada protsendimäära läbivaatamise aruanne koos pikendamistaotlusega.
               
            
            
               2018/0314 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               mille kohaselt lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a 
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  3
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Komisjonis 6. veebruaril 2018 registreeritud kirjas taotles Ungari erandi tegemist direktiivi 2006/112/EÜ sätetest, millega reguleeritakse sisendkäibemaksu mahaarvamise õigust seoses sõiduautode liisimisega.
            
            
               (2)Komisjon edastas Ungari taotluse teistele liikmesriikidele 8. juuni 2018. aasta kirjaga. Komisjon teatas 11. juuni 2018. aasta kirjaga Ungarile, et tal on taotluse hindamiseks kogu vajalik teave.
            
            
               (3)Direktiivi 2006/112/EÜ artiklitega 168 ja 168a on ette nähtud, et maksukohustuslasel on õigus arvata maha selliste kaupade ja teenuste eest tasutud käibemaks, mida ta kasutab maksustatavate tehingute tarbeks. Direktiivi 2006/112/EÜ artikli 26 lõike 1 punktis a nõutakse maksukohustuslaselt käibemaksu arvestamist, kui ettevõtte vara kasutatakse maksukohustuslase või tema töötajate isiklikuks tarbeks või üldiselt muul kui ettevõtluse eesmärgil. 
            
            
               (4)Ungari maksukohustuslased võivad praegu sõiduauto liisimisel käibemaksu maha arvata selles ulatuses, kuivõrd sõiduautot kasutatakse maksukohustuslase maksustatavaks majandustegevuseks. Käibemaksu mahaarvamiseks peavad maksukohustuslased tõendama, millises ulatuses nad kasutavad oma sõiduautosid ettevõtluse tarbeks. 
            
            
               (5)Ungari väidab, et seda süsteemi on raske kohaldada. Muuks kui ettevõtluse tarbeks kasutamist on raske täpselt määratleda ja isegi kui see on võimalik, on selline mehhanism tihti koormav. 
            
            
               (6)Seetõttu taotles Ungari erimeedet, mille kohaselt tuleks mitte üksnes ettevõtluse tarbeks kasutatavate liisitud sõiduautode kuludest maha arvatav käibemaks kehtestada ühtse protsendimäärana. Oma hinnangute põhjal järeldab Ungari, et kõige asjakohasem mahaarvamise piirang on 50 %. Samal ajal tuleks 50 % mahaarvamise piirangu kohaldamisalas tühistada nõue pidada käibemaksu üle arvestust sõiduautode muuks kui ettevõtluse tarbeks kasutamise korral. 
            
            
               (7)Taotletud loa alusel mahaarvamise õiguse piirangut tuleks kohaldada käibemaksu suhtes, mida makstakse liisitud sõiduautodelt, mis on konstrueeritud maksimaalselt üheksa inimese veoks ning mille täismass ei ületa viit tonni. Sõidukid, mis on ette nähtud kaubaveoks, eriotstarbelised sõidukid (nt autolaadurid, tuletõrjeautod, seguautod), kümne või enama kui kümne inimese veoks konstrueeritud sõidukid, traktorid ja haagised ei kuuluks mahaarvamisõiguse piirangu alla. 
            
            
               (8)Maksukohustuslased, kes ei soovi kohaldada 50 % mahaarvamise piirangut ja soovivad käibemaksu maha arvata proportsionaalselt tegeliku ettevõtluse tarbeks kasutamisega, saavad seda teha ettevõtluse tarbeks kasutamise kohta esitatavate üksikasjalike tõendite alusel. 
            
            
               (9)Muuks kui ettevõtluse tarbeks kasutamist on raske täpselt määratleda ja isegi kui see on võimalik, on selline mehhanism tihti koormav. Taotletava meetme alusel jäetakse kõrvale vajadus pidada arvet liisitud ametiautode isiklikuks tarbeks kasutamise kohta ning samal ajal välditakse ebaõigest arvepidamisest tulenevat maksudest kõrvalehoidumist. Seepärast on asjakohane anda Ungarile luba taotletud meedet kohaldada. 
            
            
               (10)Erimeede peaks olema ajaliselt piiratud, et oleks võimalik läbi vaadata erandit tegeva meetme vajalikkus ja tõhusus ning ettevõtluse ja muul kui ettevõtluse puhul kasutatav jaotusmäär.
            
         
         
            
               (11)Kui Ungari hinnangul on vajalik pikendada luba pärast 2021. aastat, peaks ta hiljemalt 31. märtsiks 2021 esitama komisjonile kohaldatud protsendimäära läbivaatamise aruande ning loa pikendamise taotluse.
            
            
               (12)Erandi kohaldamine ei mõjuta oluliselt lõpptarbimise etapis kogutava maksutulu kogusummat ning see ei mõjuta ebasoodsalt käibemaksust tulenevaid liidu omavahendeid,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artiklitest 168 ja 168a lubatakse Ungaril piirata 50 % määraga õigust arvata maha käibemaks selliste sõiduautodega seotud kuludelt, mida ei kasutata üksnes ettevõtluse eesmärgil.
            
            
               Artikkel 2
            
            
               Erandina direktiivi 2006/112/EÜ artikli 26 lõike 1 punktist a ei tohi Ungari käsitada maksukohustuslase ettevõtte varade hulka kuuluvate sõiduautode kasutamist muul kui ettevõtluse eesmärgil tasu eest teenuste osutamisena, kui kõnealuse sõiduki suhtes kohaldatakse käesoleva otsuse artikli 1 kohaselt käibemaksu mahaarvamise õiguse piirangut.
            
            
               Artikkel 3
            
            
               Artikleid 1 ja 2 kohaldatakse üksnes selliste sõiduautode suhtes, mis on konstrueeritud maksimaalselt üheksa inimese veoks ning mille täismass ei ületa viit tonni. 
            
            
               Artikkel 4
            
            
               Artikleid 1 ja 2 ei kohaldata järgmiste sõiduautokategooriate suhtes:
            
            
               –kaubaveoks konstrueeritud sõidukid, 
            
            
               –eriotstarbega sõidukid (nt autolaadurid, tuletõrjeautod, seguautod), 
            
            
               –kümne või enama inimese veoks konstrueeritud sõidukid, 
            
            
               –traktorid, 
            
            
               –järelkärud. 
            
            
               Artikkel 5
            
            
               Käesolevat otsust kohaldatakse alates 1. jaanuarist 2019 ja selle kehtivusaeg lõpeb 31. detsembril 2021. 
            
            
               Käesolevas otsuses sätestatud loa pikendamise taotlus tuleb esitada komisjonile 31. märtsiks 2021 koos artiklis 1 sätestatud protsendimäära läbivaatamise aruandega.
            
            
               Artikkel 6
            
         
         
            
               Käesolev otsus on adresseeritud Ungarile. 
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        KOM(2004) 728 lõplik – Ettepanek: Nõukogu direktiiv, millega muudetakse direktiivi 77/388/EMÜ käibemaksukohustuse lihtsustamiseks (ELT C 24, 29.1.2005, lk 10), tühistatud 21. mail 2014
                  
                  (ELT C 153, 21. 05. 2014, lk 3). 
               
               
                  
                     (3)
                  
                        ELT L 347, 11.12.2006, lk 1.